b'\n_START_ARTICLE_\nAsker Trekkhundklubb\n_START_PARAGRAPH_\nAsker trekkhundklubb (ATK) er en hundekj\xc3\xb8ringsklubb fra Asker som tilh\xc3\xb8rer Akershus Hundekj\xc3\xb8rerkrets. Asker Trekkhundklubb brukte opprinnelig Vorstehhundar i konkurranser, men en kan bruke de fleste raser._NEWLINE_Asker trekkhundklubb ble stifta i 1946 av lokale hundekj\xc3\xb8rere i tilknyting til Norsk Trekkhundklubb og Asker Skiklubb. Noen av stifterne drev med motstandsarbeid under andre verdenskrig, der de bl.a. tok imot flyslipp med containere med v\xc3\xa5pen og utstyr i Vestmarka. Etter krigen fortsatte de med ambulansekj\xc3\xb8ring ved hjelp av trespannsleder. Konkurransestilen ATK satser p\xc3\xa5, er nordisk stil, der hunden trekker en pulk og l\xc3\xb8peren p\xc3\xa5 langrennsski (sk\xc3\xb8yting) bak pulken og hunden. I rekruttgruppa starter en med sn\xc3\xb8rekj\xc3\xb8ring. Der drar hunden kj\xc3\xb8reren som bruker ski._NEWLINE_Asker Trekkhundklubb har f\xc3\xa5tt fram l\xc3\xb8pere nasjonalt og internasjonalt. Det kan en bla. takke tidligere rekruttrenar Rita Ramsvatn for. Hun har blitt tildelt prisen "\xc3\x85rets Ildsjel" i Akershus idrettskrets. Asker Trekkhundklubb eier ei hytte i Vestmarka, kalt Askerhytta._NEWLINE_Ved \xc3\xa5rsskiftet 2006/2007 hadde klubben 216 medlemmer hvorav 41 deltok aktivt i l\xc3\xb8p forrige sesong. Klubben driver et aktivt barne- og ungdomsarbeid og har treninger og aktiviteter heele \xc3\xa5ret._NEWLINE_En vesentlig del av inntektene til klubben kommer fra drifta av kiosk og parkering p\xc3\xa5 Sj\xc3\xb8strand bad._NEWLINE_ATK har blant annet arrangert det tradisjonelle "Askerl\xc3\xb8pet", NM i 2006 og 2012, EM/NM i 2007 p\xc3\xa5 Sk\xc3\xa5bu i Nord-Fron (sammen med idrettslaget STEIL).\n_START_SECTION_\nEM Nordisk stil 2010\n_START_PARAGRAPH_\nAne Morisbak Skj\xc3\xb8nsberg fra Asker Trekkhundklubb vant gull i seniorklassen for kvinner p\xc3\xa5 distansen 15 kilometer sn\xc3\xb8rekj\xc3\xb8ring i Hundekj\xc3\xb8ring EM Nordisk stil 2010. I juniorklassen tok Monika Harstad Hallan s\xc3\xb8lvmedalje.'